Skrik | Slaai Sonder Blare
Ek het myself in ‘n ander bloedgroep in geskrik. In sekondes ‘n paar jare ouer geword. In minder as ‘n half minuut het ek tien keer van geloof verander, wyn opgegee in ruil vir die beantwoording van ‘n gebed en my lompe liggaam oor drie banke en ‘n bedding vol varings laat spring.
My sesjarige Lehja Lyfie het van ‘n perd afgeval. Behalwe vir blou kolle op haar arm en heup en ‘n knop teen die kop, het sy ongedeerd van die traumatiese ervaring weggestap. Let wel, dit was traumaties vir my, nie vir haar nie. Die adrenalien het nog nie gaan lê nie, toe is sy weer op die perd se rug en besig om oor paaltjies te spring. Kinders is wonderwerke wat ek in lewende lywe aanskou.
Kyk, ek weet ouers is lief vir hul kinders. Ek het altyd geweet ek hou van myne. Ek verstaan dat ek lief is vir hulle. Maar in daardie oomblik wat ek haar sien val het, het my hart gaan staan. Die are het opgehou om deur my are te vloei. My brein het nie gedink nie. My vingers het nie gevoel nie. Ek kon net aan een ding dink: ek moet NOU my kind in my arms hê… en DIT is hoe liefde sekerlik moet voel.
Hoe meer ek lees oor wat met ‘n mens se liggaam gebeur in sò oomblik van skrik, hoe meer respek kry ek vir hierdie reaksie. Jou reptielbrein gaan in supersoniese spoed aan’t werk. Jou byniere skei stowwe af wat jou bomenslike talente gee. Instink neem oor en jy soek natuurlik die beste pad na oorlewing. Dit was dalk nie koue pampoen nie, my gat sit nog waar hy moet en my vel voel weer warm, maar ek is weer in volle bewussyn oor my liefde vir my kinders en die beskermsdrang wat my ego oordonder. Nou hoop ek net dat almal so eureka-oomblik mag beleef. Jou lewe kan in ‘n oomblik verander. Beelde kan skuif, die berge kan molshope word en die geveg tussen nefies kan bedaar. Jou wêreld kry weer perspektief… as jy jouself wakker skrik.
3 thoughts on “Skrik”
Januarie 15, 2017 at 3:45 vm
Goed om te hoor sy het niks oorgekom nie. Op daardie ouderdom skrik die perd en die grootmense gewoonlik meer. Terwyl myne so klein was het ek die teorie ontwikkel dat kinders se beskermengel bewusteloos neerslaan sodra hulle slaap.
Januarie 14, 2017 at 9:20 nm
Kan glo jy het erg geskrik. En ek stem saam, in sekondes kan alles verander.
Januarie 14, 2017 at 7:46 nm
Blu sy is ok. Ja nee in sekondes kan alles verander
Hier "blok" Ek! on Die oplossing
perdebytjie on Die oplossing